Калипетрово
Калипѐтрово е село в Североизточна България, община Силистра. То е второто село по население в област Силистра след Айдемир.

География 
Селото е разположено на около 2 км южно от град Силистра. През 70-те и 80-те години на XX век е квартал на Силистра, но по-късно е самостоятелно населено място. С население от 4554 души това е седмото по големина село в България. Името му идва от „Кали Петър“, което в превод означава „Хубав Петър“. В миналото се е казвало село Станчево.

Селото има редовна автобусна връзка с областния град, както и влакова с мотрисите от Самуил. На територията на селото и около него има редица предприятия и фирми, пряко свързани с развитието, както на Калипетрово, така и на областния център.

История 
През 1853 година Никола Икономов – Жеравненеца съобщава за село Калипетра, където вероятно получава от местното земеделско и бъчварско общество финансова помощ за издаване на своята книга „Земледелие“, като оставя сведения и за местните първенци.

През  август  1855 г. Цариградски  вестник съобщава, че според получени в редакцията писма Калипетра е сред населените места, в в които е регистрирано огнище на холера.

От  27 юни до 14 ноември 1917 г. издаваният в Бабадаг вестник „Добруджа” издирва, съставя и публикува подробен поименен списък на отвлечените в Румъния добруджанци, разпространяван под името Мартиролог на добруджанските първенци. В тези списъци са запазени имената на 384 души, отвлечени от Калипетрово в Румънска Молдавия по време на Първата световна война.

Население 
Численост на населението според преброяванията през годините:

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Религии 

Село Калипетрово е с православна традиция. В центъра на селото има голям православен храм носещ името на Св. Димитър. От около 1980 г. в селото има и малобройна общност изповядваща исляма.

Обществени институции 
В село Калипетрово се намира най-голямото основно училище в Силистренска област.

Културни и природни забележителности 
Калипетрово има собствен празник, наречен Сбор, който по стара традиция се празнува с църковния празник на Св. Дух.

Близо до селото се намира местността „Орехова гора“, чудесно място за почивка и семейни излети. В близост до местността има няколко хижи с малки ресторантчета.

До Калипетрово, в посока Силистра, се намира местността „Меджиди табия“ където има стара турска крепост, превърната в музей. Крепостта е била арена на няколко руско-турски битки през 19 век. В една от тях е участвал Лев Толстой. От тази местност се разкрива панорамен изглед към голяма част от гр. Силистра, река Дунав и румънския град Кълараш.

През септември 1979 г. в центъра на селото в голям двор с жилищна постройка от първите десетилетия на  XX в. е уреден Етнографски комплекс.

Редовни събития 
Кукерски фестивал и събор на село Калипетрово на 12.06.

Кръг от републиканския шампионат по автокрос.

„С песните на Васила Вълчева“– регионален конкурс за изпълнители на народни песни.

Личности 
Родени
 Васила Вълчева (1906 – 1981), изпълнителка на добруджански народни песни
 Петьо Димитров – еколог и икономист, допринесъл за екологичното равновесие за селото
 Кирил Еников (1912 – 1997), учен по почвознание и агрохимия, професор
 Йордан Иванов – инженер лесовъд.
 Станко Димитров Каратонев (роден на 6 януари 1922 г., починал на 31.08.1985 г.) – известен строител, майстор и бригадир, участвал в строителството на много архитектурни забележителности в селото, като читалищната сграда, открита през 1964 г., новото училище „Кирил и Методий“, новото кметство и др. Много къщи от новото село също са строени от Станко Каратонев.
 Младен Николов – акордеонист
 Хрусан Калчев (1853 – 1937), български опълченец.

Други 
Характерна и активна читалищна дейност. В селото развиват дейност няколко пенсионерски клуба със своя самодейност и участие в различни фолклорни фестивали из България. Селото разполага и с футболен отбор, който всяка година е водещ в Силистренския регион.

За Калипетрово е характерна традиционната българска кухня. Калипетренци си падат малко червоугодници и обичат обилното ядене и пиенето на вино и ракия, собствено производство. Изобщо производството на последните две се е превърнало в общоселски спорт.

Калипетренци са великолепни танцьори на народни танци от Добруджанската фолклорна област, които те често изпълняват в местната механа – „Добруджанска къща“.

Източници 

Села в област Силистра
Населени места в община Силистра